Kieltolaki

Toimittajien ammattilehti Journalisti kirjoitti numerossaan 11/2011 suomalaisen journalismin itsesensuurista. Vaikeimpina aiheina jutussa listattiin maahanmuutto, perussuomalaiset, kannabis ja muut huumeet, haastateltavan suojelu sekä uskonto. Tämä dokumentti puuttuu mainituista aiheista yhteen, kannabikseen. Kannabiksen käyttö kriminalisoitiin Suomessa asetuksella vuonna 1966. Kieltolaki täytti siis viime vuonna 50 vuotta. Dokumentti ei pyri siinä mielessä objektiivisuuteen, että siinä kuultaisiin kaikkia mahdollisia kantoja kannabiskysymykseen. Koska nykyistä lainsäädäntöä tukevat mielipiteet ovat julkisessa keskustelussa vallitsevia, dokumentti keskittyy heihin, joita kuullaan harvemmin: ihmisiin, jotka ovat kärsineet nykyisen lainsäädännön johdosta. Näiden tarinoiden sekaan on siroteltu muutamia väläyksiä hampun pitkästä historiasta Suomessa sekä valikoituja huumepoliittisia puheenvuoroja vuosikymmenien varrelta. Kannabiksen lainsäädännöllisestä asemasta on käyty viime aikoina vilkasta keskustelua useissa maissa. Dokumentti pyrkii avaamaan monipuolista ja kiihkotonta keskustelua aiheesta myös Suomessa. Toteutus: Sampsa Oinaala, Kai Rantala ja Hannu Karisto.